**דברי תורה לשבת "תולדות"**

**"ואלה תולדות יצחק בן אברהם אברהם הוליד את יצחק" השאלה הראשונה שאפשר לשאול, מדוע כפל הלשון? הרי נאמר "יצחק בן אברהם" ומדוע חוזר ומוסיף "אברהם הוליד את יצחק" ? הרי אם אמר יצחק בן אברהם ברור לנו הדבר שאברהם הוליד את יצחק, והינה אפשר לראות בדברי רש"י כך : "לפי שהיו ליצני הדור אומרים "מאבימלך נתעברה שרה שהרי כמה שנים שהתה עם אברהם ולא נתעברה הימנו. מה עשה הקדוש ברוך הוא? עשה קלסתר פניו של יצחק דומה לאברהם". ולכן נאמר "אברהם הוליד את יצחק" שלאף אחד לא יהיה צל של ספק שמאברהם נולד יצחק. עוד אפשר לפרש, אומר הבן איש חי, שיצחק נולד עם נשמה של נקבה כלומר הוא לא יכול להביא ילדים, אך לאחר העקידה שאברהם עקד את יצחק, עלה יצחק לגן עדן 3 שנים ושם הוחלפה נשמתו מנקבה לזכר ואז בזכות אותה עקידה יכול היה יצחק להביא ילדים וזה הפירוש "אברהם הוליד את יצחק" כלומר שבזכות אותה מסירות נפש ועקידתו של יצחק היא הזכות שהביאה ליצחק ל"היוולד" מחדש ולהיות בנשמת זכר שיכול להביא ילדים.**

**"רבקה בת בתואל הארמי מפדן ארם אחות לבן הארמי" אפשר לשאול והרי התורה כבר סיפרה לנו בפרשה הקודמת מי היתה רבקה וכי אנו יודעים שהיא בת בתואל ואחות לבן. ומדוע שוב פעם נאמר לנו עניין זה? ועל זה מפרש רש"י : "להגיד שבחה. שהיתה בת רשע ואחות רשע ומקומה אנשי רשע, ולא למדה ממעשיהם" למרות הקשיים והחינוך בבית זכתה להיות צדקת.**

**"ויעתר לו ה' ותהר רבקה אשתו" אין דומה תפילת צדיק בן רשע לתפילת צדיק בן צדיק, לפיכך התרצה ה' לתפילתו מאשר לתפילתה. ונביא הוכחה מדברי מדרש רבה פרשת תולדות על כך "היה יצחק שטוח כאן והיא שטוחה כאן, ואומר ריבונו של עולם כל הבנים שאתה נותן לי יהיו מן הצדקת הזו, אף היא אמרה כן, כל הבנים שאתה עתיד ליתן לי יהיו מן הצדיק הזה". אם נסתכל ונדייק בלשון המדרש ניראה שיש הבדל בין הלשון של התפילה של יצחק לבין הבקשה של רבקה. יצחק דיבר בביטחון ואמונה גדולה, ויודע בוודאי שה' יקבל את תפילתו, ולכן אמר "כל הבנים שאתה נותן לי". כלומר אין לי כלל ספק שבוודאי תתן לי, אלא בקשתי שיהיה מהצדקת הזו. וזהו תפילת "צדיק בן צדיק" שראה אצל אביו את מידת הביטחון, אבל רבקה אמרה "כל הבנים שאתה עתיד ליתן לי" ליתן כלומר בלשון עתיד.. אז ענה ה' ליצחק שהוא צדיק בן צדיק ורבקה שהיתה צדיקה עצומה היתה צדיקה בת רשע לכן נעתר ה' ליצחק תחילה.**

**ועוד אפשר לשאול, מדוע התפלל יצחק דווקא לנוכח אשתו? ואפשר לפרש זאת על פי איך שהתפלל משה רבנו על מרים אחותו "אל נא רפא נא לה" שלא הזכיר את שמה כי היתה לידו ואותו דבר יצחק לא הזכיר את שמה של רבקה והתפלל דווקא מולה, מכיוון שלא רצה להזכיר את שמה כי היה צריך להזכיר את שם אביה הרשע ולכן יצחק התפלל דווקא לנוכח אשתו כדי שלא יצטרך להזכיר את שם אביה הרשע.**

**"ויתרצצו הבנים בקרבה ותאמר אם כן למה זה אנכי ותלך לדרש את ה'" לפי דברי רש"י כאשר רבקה היתה עוברת על פתחי תורה היה יעקב רוצה לצאת החוצה מבטנה וכשעברה על פתחי עבודה זרה עשיו היה רוצה לצאת. לגבי עשיו מובן לנו מדוע רצה לצאת, אך לא מובן לנו מדוע יעקב רצה לצאת החוצה? והרי לפי הגמרא במסכת נידה דף ל' עמוד ב' , מלאך ה' מלמד את התינוק תורה בבטן אימו. אז יעקב אבינו רוצה לצאת החוצה מאשר ללמוד עם מלאך ה' תורה? ומתרצים שיותר טוב לצאת לעולם ואפילו לוותר על לימוד עם מלאך ה' ולא להישאר במחיצת עשיו הרשע. סיבה נוספת, יעקב ידע שאיך שהוא נולד התורה תשכח ממנו, לכן העדיף כבר לצאת ולהתחיל ללמוד תורה לבד שהתורה לא תשכח ממנו. סיבה נוספת, "יפה תורה עם דרך ארץ" כלומר רצה יעקב אבינו לקיים את התורה שלו, יש מצוות של אדם לחברו שהוא לא יכול לעשות בבטן אימו וגם יש מצוות לה' שלא יכול לקיים בבטן אימו לכן העדיף לצאת החוצה. והסיבה הרביעית, רצה יעקב אבינו לעמול על התורה וללמוד אותה מתוך עמל ולא ככה כאשר מלאך ה' מלמד אותו תורה.**

**עוד שאלה שאפשר לשאול, מדוע הלכה רבקה לדרוש את ה' ? ממה נבהלה רבקה ? אומר הגאון הרב יאשיהו יוסף פינטו שליט"א : כי בהתחלה לא ידעה רבקה שיש לה תאומים בבטנה ולא הבינה מדוע פעם שעוברת אצל פתחי עבודה זרה התינוק רוצה לצאת, ושעוברת ליד בית מדרש התינוק רוצה לצאת, לא הבינה חשבה שהתינוק שלה צדיק ורשע יחדיו ולכן נבהלה אומר הרב פינטו, המעלה הגרועה ביותר זה להיות צדיק ורשע, לרקוד על שני עולמות ומזה פחדה רבקה אמנו פחדה שיש לה בין צדיק ורשע יחדיו, עד שגילתה שיש לה תאומים. ושואל הגאון מוילנא שאלה חזקה מאוד : אם כבר התינוק עתיד לשכוח את כל אשר למד אז מדוע מלמדים אותו את כל התורה? ומתרץ שמלאך ה' מלמד את האדם תורה אף על פי שהאדם ישכח את התורה ממש שיצא לאוויר העולם, אך התורה עדיין תהיה בליבו תמיד, התורה נמצאת אצלו אומנם הוא שכח אותה אך יהיה לו קל להחזירה כאשר ילמד אותה ויעמול עליה.**

**"יקרבו ימי אבל אבי ואהרגה את יעקב אחי" האמת שרש"י מפרש שלא רצה לצער את אביו ולכן חיכה שימות ואז יהרוג את יעקב, אך מסביר הכלי היקר סיבה נוספת והיא מפני שעשיו ידע שמי שבאבלות פטור מלימוד תורה ולכן יעקב לא ילמד תורה ואז עשיו יוכל להרוג אותו כי לא יהיה לו את התורה שתגן עליו. יש מפרשים שאומרים בדרך בדיחותא שעשיו לא רצה לשבת פעמיים שבעה מפני שהיה רשע, לכן חיכה שאביו ימות, ואז יהרוג גם את יעקב ולא יצטרך לשבת פעמיים שבעה.**

**מהגאווה והכעס רק מפסידים**

**איש אחד בהודו הרחוקה הלך פעם אל מגיד העתידות , והמגיד עתידות חזה במדויק את יום מותו. האיש, שהיה אומן ופסל מוכשר ,סרב להיפרד מהחיים בקלות והחליט לתחבל כל תחבולה אפשרית כדי לעבוד על מלאך המוות ולהציל את חייו. הלך הפסל והכין תשעה פסלים מחימר, בדמותו ובצלמו. הלביש אותם בבגדיו וצבע את פניהם ועורם בדיוק בצבעים שלו. ומאחר והיה אומן מוכשר, הפסלים אכן דמו לו מאוד, ולא ניתן היה להבחין מי הוא אותו האיש ומי הם הפסלים. כולם נראו בדיוק כמוהו . בהגיע היום, בא מלאך המוות אל ביתו של הפסל כדי לקחת את נשמתו, ומה נדהם לראות כי במקום איש אחד מחכים לו שם עשרה אנשים זהים לחלוטין. "כיצד אדע מי מהם הוא זה שצריך להתלוות אלי?" תמה מלאך המוות כשהוא מלטף את זקנו במבוכה, כולו מבולבל ואובד עצות. הפסל הבחין במבוכתו של מלאך המוות, ובתוך ליבו היה שמח שתוכניתו הצליחה. אלא שמלאך המוות לא היה טיפש כל כך כמו שחשב הפסל. מלאך המוות חשב על דרך פעולה שתגלה לו מי מכל העשרה הוא האיש האמיתי שצריך לעזוב את החיים ולבוא איתו. "אני כבר אראה לו מה זה לנסות ולרמות את שליחי השמיים" חשב לעצמו מלאך המוות שלא אהב שמתחכמים איתו. "מעניין" קרא מלאך המוות בקול רם "מי שיצר את הפסלים האלה עשה עבודה כל כך גרועה, שצריך לשבור את ידיו. גם כן פסל הוא קורא לעצמו! גושי האבן האלה לא מתקרבים אפילו לדמות של אדם אמיתי. בושה וחרפה למי שביצע עבודה כזאת" סיים מלאך המוות תוך כדי צחוק מלגלג. האיש האומן נעלב והתרגז כל כך לשמוע את הדברים, ולא יכול היה לשלוט בעצמו. הוא התפרץ קדימה לעבר מלאך המוות, ובחמת זעם קרא אליו: "סליחה? ומי אתה שתעז להעיר לי על עבודתי? מה אתה מבין בפיסול שאתה מרשה לעצמך למתוח עלי ביקורת? הפסלים האלה דומים לי כשתי טיפות מים". סיים האומן את דבריו. צחק מלאך המוות ואמר לו: "הגאווה שלך והכעס גילו אותך. עכשיו אקח אותך איתי". כך הוא האדם שזורע כעס, ומתפרץ בלי לחשוב. האדם שונא שמעירים לו ובלי לחשוב פעמיים ישר מתפרץ צועק וכועס. סוף מעשה במחשבה תחילה.**

**"סור מרע ועשה טוב" – צריך לחלק את הפסוק הזה לשני חלקים. קודם כל צריך לסור מהרע, רק אחרי שזזים מהרע ולא ממשיכים בחטא, יהיה אפשר לעשות טוב בשלמות. נכון שאפשר לקיים את "עשה טוב" בלי לסור מרע, יש המון שעושים טוב, אך זה לא טוב בשלמות, הם עושים מעשים טובים, אך הם לא באמת עובדים את ה'. לדוגמה אדם תורם כסף, אך הכסף שלו נגוע בגזל ובמרמה, הכסף הזה לא הגון, אך הוא בכדי להשקיט את מצפונו, טוען שזה לצורך מצוות צדקה והוא חושב שהמצוות צדקה תעזור לו ותכפר לו על הגזל שעשה. צריך לדעת, שרק עשיית טוב זה לא העיקר, צריך גם לסור מהרע. אדם לא יכול כל הזמן לחטוא אך לעשות טוב. ואותו דבר להפך, יש אנשים שסרים מהרע, אנשים טובים מאוד, אך מצוות של אדם למקום (ה' יתברך) הם לא עושים. מספיק להם שהם עושים חסדים ומתנהגים טוב עם הזולת, אך לא אכפת להם מחיי הדת התורה והמצוות. ונסבר את האוזן בסיפור ידוע בעל מוסר גדול:**

**מת מצווה**

**מעשה על רב גדול שהגיע לעיר אחת שתושביה לא שמרו תורה ומצוות, ורצה לבדוק את אנשי העיר. עמד בכיכר העיר ושאל את היהודי הראשון שפגש בדרכו, מה מצב שמירת המצוות ולימוד התורה בעיר? ענה לו היהודי, "השבח לבורא עולם בני העיר יראים ושלמים, אין בהם רוצח ושודד, גנב או גזלן, אין נוכלים ורמאים, אם כל היהודים בעולם היו כמו יהודי העיר הזאת, המשיח כבר היה בא. "שמחתני בדבריך" ענה לו הרב, אך מה מצב יהודי העיר בשמירת השבת, תפילות, לימוד תורה, כשרות, טהרה וחינוך? האיש היה נבוך משאלתו של הרב, וגימגם.."למה לקטרג כבוד הרב? מספיק בכך שהם נמנעים מלגנוב ונמנעים מהגזל וסרים מהרע, מה ידרוש הרב מעבר לכך?" הבין הרב את רוע המצב של העיר, וחשב איך ללמד את בני העיר לקח ולפקוח את עיניהם. כי לא מספיק ב"סור מרע" וצריך גם "עשה טוב" של קיום התורה והמצוות. בעודו הולך בדרך, ראה בצד הדרך חמור מת. פנה לעוזרו וביקש ממנו לקנות לו בד המשמש לתכריכי מתים. לקח הרב את הבד ועטף בו את החמור. מיד פנה לעוזרו ואמר לו "צא מיד לרחובות העיר והכרז כי נמצא מת מצווה ברחובות העיר וכולם חייבים לצאת ללוותו, וכי רב גדול יבוא להספיד את המת, וקבורת מת מצווה קודמת לכל דבר, וכולם חייבים לבוא להספיד, אנשים נשים וטף". תוך שעה קלה נאספו כל אנשי העיר בהמוניהם לכיכר בית הכנסת לשמוע את ההספד, כשכולם תמהים, מיהו אותו מת מצוה צדיק שהרב בא לספוד לו? עלה הרב על הבמה ופתח בקול בכי, ״אחינו בית ישראל, שמעו! כאשר נמצא חלל באדמה ולא נודע מי הכהו, בני העיר מביאים עגלה ערופה ואומרים "ידינו לא שפכו את הדם הזה", קל וחומר כאשר הנפטר כאן היה מיחידי סגולה, מימיו לא סח דברים בטלים, לא דיבר לשון הרע, לא דיבר דברי שקר ורכילות, כל ימיו היה שרוי בתענית דיבור." התרגשות עברה בין הקהל. מי הוא אותו צדיק שהיה חי בתוכם ולא הכירוהו במשך כל השנים? המשיך הרב בהספדו, "לא זו בלבד, אלא הנפטר היה מהנעלבים ואינם עולבים, שומעים חרפתם ואינם משיבים, כולם הכו אותו והוא סבל הכל בדומיה, גם בענייני העולם הזה היה פרוש ומסוגף, מימיו לא אכל בשר ולא שתה יין ואלכוהול, מעולם לא ישן על מיטה, מסתפק היה במועט, לא דרש מעבר למה שקיבל, ולמרות שסבל מקור ומרוח, מלבושיו היו מועטים וקרועים, עניו היה מכל הברואים, ראשו היה תמיד למטה". סיים הרב את ההספד בבכייה. בכו העם בבכי מר וקראו בקול, "מי הוא זה הצדיק שלא הכרנו בחייו?" מיד ניגשו למיטה לראות מיהו הצדיק, ומה גדלה תמיהתם כשראו שזהו חמור מת. החלו צועקים בכעס, "עשית מאיתנו צחוק כבוד הרב", ענה להם הרב, "כל המעלות שהזכרתי, היו בחמור זה. אך עם כל המעלות האלה חמור היה וחמור נשאר, ומדוע? כי לא חייב הוא בתורה ובמצוות, היה בו רק "סור מרע", אך חסר היה לו חלק ה"עשה טוב" ומותר האדם מן הבהמה אין כי הכל הבל, לבד הנשמה הטהורה שהיא עתידה ליתן דין וחשבון לפני הקדוש ברוך הוא, ונשמה זו זקוקה למזון רוחני, שהוא לימוד תורה ושמירת המצוות." שמעו בני העיר את דבריו, והחלו לאט לאט מתקנים מעשיהם.**

**"הקול קול יעקב והידיים ידי עשו" - בזמן שעם ישראל עושים את רצונו יתברך וקולו של יעקב נשמע בבתי כנסיות, אז הידיים משתייכות ליעקב , ובזמן שאין קולו של יעקב נשמע אז משתייכות הידיים לעשיו, ח"ו. ובזה יש לפרש גם את דברי המשנה בראש השנה על הפסוק "והיה כאשר ירים משה ידו וגבר ישראל" ושואלת המשנה: "וכי ידיו של משה עושות מלחמה או שוברות מלחמה?" אלא לומר לך: "כל זמן שהיו ישראל מסתכלים כלפי מעלה ומשעבדין את ליבם לאביהם שבשמים, היו מתגברים, ואם לאו, היו נופלין." כלומר, כאשר ידיו של משה היו למעלה היו עם ישראל מסתכלים לשמיים לבורא עולם ונכנס בהם אהבת ה' גדולה מאוד ואמונה גדולה בבורא עולם. אך אם חס ושלום ידיו של משה היו למטה אז אין הקול קול יעקב והידיים ידי עשיו חס ושלום, כך הם פני הדברים, אם אין תפילות ואין לימוד תורה ואנשים לא הוגים ועוסקים בתורה הקדושה, יש שנאת חינם ומחלוקות אז חס ושלום הידיים ידי עשיו ואומות העולם ישלטו עלינו ויזיקו לנו. צריכים להיות מאוחדים ולאהוב כל יהודי ולא לדבר עליו לשון הרע. ונזכה בעזרת ה' לגאולה השלמה ולמשיח צדקנו אמן ואמן..**

**שבת שלום ומבורכת**